**Ca o felină**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E noaptea scurtă, uneori fierbinte

Și eu visez că-mi răcorește somnul

Tulpina ta ca un pastel cuminte.

Mă-nec în fantezii, mă ierte Domnul

Că mai poftesc să sparg în dinți aluna

Sânului mic, așa în miez de noapte,

Iar către zori cu buzele căpșuna

Să o alint pe laturile coapte.

Ce-o să mă fac? E început de vară

Și nopțile de foc or să aprindă

În trupul meu pornirile de fiară.

De mă transform, o să te mai surprindă?

- În ochii mei se-ntunecă devreme,

Dar niciodată n-a apus uimirea

Chiar dac-am scris o mie de poeme

Nu am cuprins întreagă fericirea

De-a mă culca la pieptul tău, felină,

Să torc încet, să mă alint când jocul

Alternativ, penumbră și lumină,

Pe trupul meu descrie tainic locul

În care-o să te pierzi cerând iertare

Pentru păcatul nopților acestea,

Dar cine-o să te-audă? Unde oare

Se va sfârși destinul sau povestea?

Ioan Grigoraș Liliana Trif